Id-Direttiva tal-Kunsill 2002/68/KE
tad-19 ta’ Lulju 2002
li temenda d-Direttiva 2002/57/KE dwar il-marketing ta’ żerriegħa taż-żejt u pjanti tal-fibri
IL-KUNSILL TA’ L-UNJONI EWROPEA
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 37 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi:
(1) Assoċjazzjonijiet diversi ta’ speċi ta’ pjanti taż-żejt u l-fibri għandhom ikunu inklużi fl-iskop tad-Direttiva 2002/57/KE [3]. Il-kondizzjonijiet li għandhom ikunu sodisfatti mill-assoċjazzjonijiet diversi, inkluż il-kulur tat-tikketta uffiċjali meħtieġa għall-pakketti ta’ żerriegħa ċertifikata ta’ assoċjazzjonijiet diversi, għandhom ikunu spjegati.
(2) Minħabba l-importanza addizzjonali fil-Komunità, iż-żerriegħa ta’ varjetajiet ibridi ta’ l-ispeċi ta’ pjanti taż-żerriegħa u l-fibri addizzjonali għall-ġirasol għandhom ikunu inklużi ukoll fl-iskop ta’ ċerti spjegazzjonijiet tad-Direttiva 2002/57/KE.
(3) Id-Direttiva 2002/57/KE għandha għalhekk tiġi emendata kif ġej.
(4) Minħabba l-importanza addizzjonali fil-Komunità ta’ dik iż-żerriegħa, il-Kummissjoni adottat id-Deċiżjoni 95/232/KE [4] bil-għan li tistabbilixxi l-kondizzjonijiet li għandhom ikunu sodisfatti miż-żerriegħa ibrida u assoċjazzjonijiet diversi ta’ kolza svediża u kolza tal-pitravi. Dik id-Deċiżjoni skadiet fit-30 ta’ Ġunju ta’ l-2002. Huwa għalhekk xieraq li jinżammu l-kondizzjonijiet tal-Komunità li jikkonċernaw marketing ta’ dawk iż-żrieragħ sakemm jiġu applikati l-kondizzjonijiet il-ġodda,
ADOTTA DIN ID-DIRETTIVA:
L-Artikolu 1
Id-Direttiva 2002/57/KE hija b’dan emendata kif ġej:
1. fl-Artikolu 2, il-paragrafu li ġej għandu jiddaħħal:
"3. Emendi li għandhom isiru fil-paragrafu 1(c) u (d) għall-għan li jkunu nklużi ibridi ta’ pjanti taż-żejt u fibri ħlief tal-ġirasol fl-iskop ta’ din id-Direttiva għandhom ikunu adottati b’konformità mal-proċedura stabbilita fl-Artikolu 25(2);"
2. fl-Artikolu 12(1)(a), is-sentenza li ġejja għandha tiddaħħal wara t-tieni sentenza:
"Fil-każ ta’ żerriegħa ċertifikata ta’ assoċjazzjoni diversa, it-tikketta għandha tkun blu b’linja ħadra dijagonali;"
3. l-Artikolu li ġej għandu jiddaħħal:
"L-Artikolu 19a
1. L-Istati Membri għandhom jippermettu żerriegħa ta’ pjanti taż-żejt u fibri li għandhom ikunu reklamati fil-forma ta’ assoċjazzjoni diversa.
2. Għall-għanijiet tal-paragrafu 1:
(a) "assoċjazzjoni diversa" tfisser assoċjazzjoni ta’ żerriegħa ċertifikata ta’ ibrida li tiddependi fuq il-pollinaturi uffiċjalment imdaħħla taħt id-Direttiva 2002/53/KE b’żerriegħa ċertifikata ta’ pollinatur/i wieħed jew aktar, bl-istess mod imdaħħla, u mekkanikament maqgħuda fi proporzjonijiet stabbiliti flimkien mill-persuni responsabbli għall-manutenzjoni ta’ dawn il-komponenti, b’dik il-kombinazzjoni li kienet notifikata lill-awtorità ċertifikata;
(b) "ibridu dipendenti fuq il-pollinaturi" tfisser komponent sterili maskili fl-"assoċjazzjoni varjetali" (komponent femminili);
(c) "pollinatur/i" tfisser komponent li jxerred il-polline fl-"assoċjazzjoni varjetali" (komponent maskili).
3. Iż-żerriegħa tal-komponenti femminili u maskili għandhom ikunu mlibbsa permezz ta’ lbies taż-żerriegħa b’kuluri differenti."
L-Artikolu 2
Fl-Artikolu 5(5) tad-Deċiżjoni 95/232/KE id-data "30 ta’ Ġunju 2002" għandha tiġi sostitwita bi "30 ta’ Ġunju 2003".
L-Artikolu 3
1. L-Istati Membri għandhom iġibu fis-seħħ il-liġijiet, regolamenti jew disposizzjonijiet amministrattivi meħtieġa sabiex jikkonformaw ma’ din id-Direttiva sa mhux aktar tard mit-30 ta’ Ġunju 2003. Għandhom jinfurmaw b’dan lill-Kummissjoni.
Meta l-Istati Membri jadottaw dawn il-miżuri, għandu jkollhom referenza għal din id-Direttiva jew għandhom ikunu akkumpanjati b’dik ir-referenza fl-okkażjoni tal-pubblikazzjoni uffiċjali tagħhom. Il-metodi ta’ dik ir-referenza għandhom jiġu stabbiliti mill-Istati Membri.
2. L-Istati Membri għandhom jikkomunikaw lill-Kummissjoni it-test tad-disposizzjonijiet prinċipali tal-liġi nazzjonali li għandhom jadottaw fl-isfera ggvernata permezz ta’ din id-Direttiva.
L-Artikolu 4
Din id-Direttiva għandha tidħol fis-seħħ fis-seba’ jum li jiġi wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 2 għandu japplika mill-1 ta’ Lulju ta’ l-2002.
L-Artikolu 5
Din id-Direttiva hija ndirizzata lill-Istati Membri.
Magħmula fi Brussel, fid-19 ta’ Lulju 2002.